‘Skoolpolisie’ wil snoepgoed beperkArgieffoto (Foto: PDPics/Pixabay) Leerlinge het glo inkopiesakke vol skyfies, lekkergoed en koeldrank saamgebring skool toe. ŉ Skooldistrik in Pennsilvanië in die VSA se plan om ŉ beperking te plaas op leerlinge se middagetes, het groot oproer veroorsaak. Sommige ouers verwelkom die besluit, maar ander beskryf dit as die “middagete-polisie”. Die Aliquippa-skooldistrik het verlede week in ŉ plasing op Facebook gesê leerlinge by die Aliquippa Junior/Senior High School se sakke sal van Maandag af deursoek word. Enigiemand wat meer as 113 g skyfies of 590 ml koeldrank saambring skool toe, sal die oortollige hoeveelheid moet weggooi, berig NBC. Die distrik, noord van Pittsburgh, sê leerlinge wat hul eie middagete skool toe bring, sal nie kwytgeskel word nie. Leerlinge het glo inkopiesakke vol skyfies, lekkergoed en koeldrank saamgebring skool toe. Superintendent Phillip Woods het aan WPXI gesê leerlinge verkoop en dryf handel met hul snoepgoed en dit lei tot ŉ stryery. “Ons moet na die groter prentjie kyk en verstaan wat redelik is,” sê hy. “Ek dink nie enige kind moet ŉ gesinsgrootte pak skyfies saambring vir die dag nie. Die kinders gaan nie honger ly nie, hulle het gratis etes vir ontbyt en middagete.” Die Facebook-plasing is intussen verwyder ná dit honderde negatiewe kommentare ontvang het. Sommige gebruikers het gesê die distrik “moet nie hul neuse in ouers se sake druk nie”. “As middagetes by die skool dalk nie so klein en grillerig was nie, dan hoef hulle nie ekstra snoepgoed saam te vat nie,” het een persoon geskryf, aldus Education Week. “Dankie vir almal se terugvoer,” het die distrik gesê. “As jy kinders in die distrik het, kontak asseblief die skoolhoof. As jy net ŉ internet-kommentator is, gaan voort met jou eie sake.”